|  |
| --- |
|  |
| **Република Србија** |
| **МИНИСТАРСТВО ГРАЂЕВИНАРСТВА,** |
| **САОБРАЋАЈА И ИНФРАСТРУКТУРЕ** |
| Број: 404-02-73/5/2020-02 |
| Датум: 24.09.2020. године |
| Немањина 22-26, Београд |

**ПРЕДМЕТ: Појашњење конкурсне документације за ЈН 27/2020 -** услуга стручног надзора над извођењем радова на изградњи саобраћајнице Рума-Шабац-Лозница

У складу са чланом 63. став 2. и став 3. Закона о јавним набавкама („Службени гласник Републике Србије“, бр. 124/12, 14/15 и 68/15), објављујемо следећи одговоре на питања:

**ПИТАЊЕ 1**

У вашем одговору на питање о минималном обиму испитивања контролне акредитоване лабораторије објављеном дана 18.09.2020. године на сајту Министарства грађевинарства, саобраћаја и инфраструктуре (фајл: Појашњење бр. 1 5) истакли сте следеће:

Минимални захтевани ниво контролних испитивања је базиран на основу обима и врсте радова предвиђених и захтеваних пројектном документацијом с обзиром да се ради о саобраћајници, пун аутопутски профи Л= 21,14 км и профил брзе саобрађајнице Л=54,58 км, као и са објектом моста преко реке Саве Л= 1,327км (главни распон 155 м, а укупно 605 м конструкције) која ћe бити Државни пут највишег реда

Министарство грађевинарства, саобраћаја и инфраструктуре је такође у тендеру за стручни надзор над изградњом аутопута Кузмин - Сремска Рача дефинисало минимални обим испитивања контролне акредитоване лабораторије (број јавне набавке: 17/2020), при чему је захтевани број лабораторијских испитивања мањи за 34 лабораторијске ставке у односу на тендер за стручни надзор над извођењем радова на изградњи саобраћајнице Рума — Шабац — Лозница (број јавне набавке: 27/2020), који је расписало исто министарство. Водећи рачуна да је аутопут Кузмин — Сремска Рача државни пут највишег реда, слободно можемо рећи и међународни пут на целој деоници, није јасно који су разлози Вас и вашу техничку подршку водили да за регионални државни пут већински нижег реда (брза саобраћајница) од 55 км, уведете додатна 34 лабораторијска испитивања у односу на међународни државни пут највишег реда?

КОМЕНТАР

Аутопут Кузмин - Сремска Рача је неспорно државни пут највишег реда од међународног значаја. Минимални обим испитивања контолне акредитоване лабораторије у том тендеру у потпуности обухвата обим испитивања који је примењиван у досадашњој изградњи државних путева највишег реда (деонице аутопута Коридор Х и деонице аутопута „Милош Велики”), мада обухвата и поједина испитивања која до сада нису била захтевана. Министарству (Инвеститору) и Наручиоцу посла може се замерити чињеница да у обиму минималних контролних испитивања акредитоване лабораторије није захтевано ни једно испитивање металних конструкција, будући да је предмет изградње мост преко реке Саве који је већим делом металне конструкције. Сада, на тендеру за услуге стручног надзора над изградњом саобраћајнице Рума — Шабац — Лозница, у оквиру које је 55 км брзе саобраћајнице (пут нижег ранга), траже се додатне 34 акредитоване лабораторијске ставке у оквиру минималних потребних испитивања.

Када се изврши увид о могућим монополима лако се може уочити да искључиви монопол у погледу додатно уведених ставки држи једна једина акредитована лабораторија, тако да ваша реченица: „ Тендерском документацијом је дозвољено удруживање више субјеката ради достизања захтеваних критеријума тако да конкурентност није доведена у питање, док би у случају умањења минималног нивоа контролних испитивања квалитет и трајност изведених радова били доведени у питање. ” у потпуности губи смисао.

Део лабораторијских испитивања на аутопуту Кузмин — Сремска Рача засигурно неће бити коришћен, као што није коришћен ни на Милошу Великом, ни на Коридору Х, а поготово су дискутабилна 34 лабораторијска испитивања која се сада додатно уводе на путном правцу Рума — Шабац — Лозница, који је већински нижег ранга.

Зашто, с којим техничким оправдањем уводите додатне 34 ставке лабораторијских испитивања за путни правац већински нижег ранга од аутопута Кузмин — Сремска Рача? Који су ту стручни мотиви и да ли уопште може да постоји конкуренција на тендеру, када већину новоуведених лабораторијских испитивања може да врши једна једина лабораторија?

Овим путем указујем Инвеститору и Наручиоцу на потребу за преиспитивањем захтеваног минималног обима испитивања контролне акредитоване лабораторије, у циљу доследног поштовања начела јавних набавки, а посебно начела обезбеђивања конкуренције, прописаног одредбама Члана 10 ЗЈН.

**ОДГОВОР**

Вршећи упоредну анализу контролних лабораторијских испитивања у поступку јавних набавки за услугу стручног надзора на изградњи следећих деоница државних путева првог реда:

1. **Изградња ауто-пута Е-761, Београд–Сарајево, деоница: Сремска Рача – Кузмин**

Деоница Сремска Рача – Кузмин, укупне дужине око 18 км са мостом преко реке Саве, представља део пројекта изградње ауто-пута Е-761, Београд–Сарајево. Деоница ауто-пута Сремска Рача – Кузмин биће пројектована за максималну дозвољену брзину од 130 км/час и имаће по две коловозне траке и једну зауставну траку у оба смера. Предвиђено је да будућа саобраћајница пролази кроз насеље Кузмин све до постојећег граничног прелаза код Сремске Раче, где ће бити изграђен мост преко реке Саве у дужини од око 1,3 км.

1. **Изградња ауто-пута/брзе саобраћајнице Рума–Шабац-Лозница**

Укупна дужина ауто-пута/брзе саобраћајнице износи око 77 км и састоји се од три деонице: **Деоница 1, Аутопут Рума - Шабац**, од аутопута Е-70 (Румска петља) до моста преко реке Саве, L= 21,14 km биће пројектована за максималну дозвољену брзину од 130 км/час и имаће по две коловозне траке и једну зауставну траку у оба смераса разделним појасом од 4 м; **Деоница 2, Мост преко реке Саве, L=1,327.5 m** и **Деоница 3, брза саобраћајница Шабац – Лозница, L= 54,58 km** биће пројектована за максималну дозвољену брзину од 100 км/час и имаће по две коловозне траке у оба смераса разделном траком од 3м. Кратак осврт на обим планираних радова:

* укупна површина асфалтних коловозних конструкција у износу од преко 1,5 милиона квадратних метара,
* преко 8,5 милиона кубних метара насипа,
* преко 1,1 милиона кубних метара дробљеног каменог агрегата 0/31мм и 0/63мм за израду слојева и постељице коловозне конструкције,
* преко 60 мостова (у трупу пута и надвожњака),

1. **Изградња ауто-пута Е-763 „Милош Велики“, деоница: Прељина-Пожега**

Деоница Прељина - Пожега је укупне дужине од 31 km и подељена је на три мање деонице: **Деоница 1, Прељине - Пријевора** дуж реке Чемернице и малим делом поред Западне Мораве у дужини до 8,3 км; **Деоница 2, Пријевора - Лучани** у дужини од 16,4 км и **Деоница 3, Лучани - Пожеге** у дужини од 6,5 км. На наведеним деоницама је планирана изградња и три тунела („Трбушани“, „Лаз“ и „Муњино брдо“). Деонице ће бити пројектована за максималну дозвољену брзину од 100 км/час и 120 км/час и имаће по две коловозне траке и једну зауставну траку у оба смера. Разделна трака биће ширине од 3 м.

Закључујемо да захтевани обима контролних лабораторијских испитивања за јавну набавку услуге вршења стручног надзора на Изградњи ауто-пута / брзе саобраћајнице Рума – Шабац - Лозница представља минимум потребних испитивања и да је захтевани обим произишао из обима и врсте предвиђених радова и да су истим обухвћене све области планираних радова, а не само поједине области како се сугерише да треба учинити. Критеријум обима захтеваних испитивања се не може одређивати на основу ранга пута, како је наведено у захтеву, јер су сва три путна правца од изузетног значаја за Републику Србију и развој путне ифраструктуре у Републици Србији, а по својој функцији представљају даљинске путеве међудржавног типа и да као такви имају исти значај и ранг у државној путној мрежи. Критеријум одређивања обима захтеваних испитивања се одређује само на основу врсте и обима радова које је потребно извести.

Такође, би истакли да смо били свесни да једна акредитована лабораторија не може да покрије сва захтевана лабораторијска испитивања, већ да ће се кроз удруживање више субјеката (више акредитованих лабораторија) покрити захтевани минимум лабораторијских испитивања и да ће се на тај начин обезбедити транспарентност свих субјеката који ће бити укључени у имплементацију услуге стручног надзора, као и одсуство монополистичког деловања.

У прилог претходној тврдњи иде и то што из захтева дефинисаних у Конкурсној документацији, а који се односе на услове ангажовања акредитоване контролне лабораторије:

* Страна 28 и 65: *„Сматраће се да је Пружалац услуге акредитован у складу са важећим прописима и ако поседује акредитацију прихватљиву за Акредитационо тело Србије према споразумима са Европском организацијом за акредитацију, Међународном организацијом за акредитацију лабораторија, Међународним форумом за акредитацију, као и билатералним споразумима које је закључило Акредитационо тело Србије.“*;
* Страна 70: *„Подизвођачи не могу допуњавати за понуђача потребне доказе о испуњавању додатних услова из члана 76. Закона, осим услова који се тичу техничког капацитета, односно где могу преко подизвођача доказати услов за поседовање акредитоване лабораторије.“;*

, се јасно дефинше да:

* се признају све акредитације које су прихватљиве за Акредитационо тело Србије према споразумима са Европском организацијом за акредитацију, Међународном организацијом за акредитацију лабораторија, Међународним форумом за акредитацију, као и билатералним споразумима које је закључило Акредитационо тело Србије;
* да Конкурсном документацијом није захтевано да једна лабораторија мора бити акредитована за све тражене методе, односно конкурсна документација није ограничила број ангажованих акредитованих лабораторија.

**Оваквим захтевима у Конкурсној докуменацији ни у ком случају није нарушено Начело обезбеђивања конкуренције међу понуђачима прописано Чланом 10. Закона о јавним набавкама. Опште је позната чињеница на тржишту предметних услуга да се овакав обим акредитације може задовољити удруживањем акредитованих лабораторија, које је у овом случају дозвољено.**

Имајући у виду да у се у захтеву за разјашњење није наведено о којим лабораторисјким испитивањима се ради, а сматрајући да је битно да се наведе врста испитивања, како би се стекла објективнија слика о врсти испитивања и њихвом значају, извршили смо упоредну анализу захтеваних лабораторијских испитивања за све три јавне набавке за услугу стручног надзора на горе наведеним пројектима и можемо да константујемо следеће:

1. Да је у конкурсној документацији за услугу стручног надзора на Изградњи ауто-пута / брзе саобраћајнице Рума – Шабац - Лозница додато пет лабораторисјких иситивања која нису наведена у конкурсној документацији за услуге стручног надзора (ЈН 30/2019) на Изградњи ауто-пута Е-763 „Милош Велики“деоница: Прељина-Пожега и то:

|  |
| --- |
| **Испитивања шипова** |
| 17) Испитивање конструкција високоградње пробним оптерећењем и испитивање до лома СРПС У.М1.047, |
| **Испитивање каменог брашна (филер)** |
| 45) Гранулометријски састав каменог брашна СРПС Б.Б8.105 или СРПС ЕН 933-10 |
| 46) Одређивање стварне запреминске масе каменог брашна (пикнометарска метода) СРПС Б.Б8.101 или СРПС ЕН 1097-7, |
| 47) Одређивање удела шупљина пунила у суво сабијеном стању (шупљине према Rigden-у) СРПС Б.Б8.102 или СРПС ЕН 1097-4, |
| 48) Промена тачке размекшања (метода прстена и куглице), СРПС ЕН 13179-1, |

Као што се може видети, ради се о основним испитивањима за доказ квалитета каменог брашна и конструкција (шипова) и она ни по чему нису неуобичајна у пракси, нити специфична за врсту радова који се изводе. Остала испитивања су идентична.

1. Да је у конкурсној документацији за услугу стручног надзора на Изградњи ауто-пута/брзе саобраћајнице Рума–Шабац-Лозница додато тридесетчетири лабораторијских испитивања у односу на обим лабораторисјких испитивања захтеваних у конкурсној документацији за вршење услуге стручног надзора на Изградњи ауто-пута Е-761, Београд–Сарајево, деоница: Сремска Рача – Кузмину и то:

|  |
| --- |
| **Геомеханичка испитивања:** |
| 12) Пенетрационо испитивање електричним конусом и пијезоконусом, СРПС ЕН ИСО 22476-1, |
| 13) Динамичко пенетрационо испитивање СРПС ЕН ИСО 22476- 2, |
| **Испитивања шипова:** |
| 15) Одређивање интегритета шипова методом чекића према АСТМ Д5882-07, |
| 16) Стандардно пенетрационо испитивање, СРПС ЕН ИСО 22476-3 или АСТМ 1586-11. |
| 17) Испитивање конструкција високоградње пробним оптерећењем и испитивање до лома СРПС У.М1.047, |
| **Испитивања битумена и полимер модификованог битумена:** |
| 22) Парафински број, СРПС Б.Х8.605, |
| 24) Кинематичка вискозност на 135°С према СРПС ЕН 12595, |
| 25) Динамичка вискозност помоћу капиларног вискозиметра под вакумом на 60°С, СРПС ЕН 12596. |
| **Испитивања асфалтне масе:** |
| 32) Шупљине у асфалтном узорку, СРПС У.Е4.014 т.13.5.3, |
| 33) Шупљине у минералној мешавини испуњене везивом, СРПС У.Е4.014 т.13.5.5, |
| 34) Степен збијености изведеног слоја, СРПС У.Е4.014 т.13.5.6, |
| 37) Припрема плочастих узорака у лабораторији, СРПС ЕН 12697-33, |
| 39) Испитивање на основу колотрага точка на узорцима из коловоза — керновима, СРПС ЕН 12697-22. |
| **Испитивања површине изведених слојева коловоза:** |
| 42) Неправилност површине слојева коловозне конструкције — испитивање равњачом, СРПС ЕН 13036-7, |
| 43) Отпорност површине на проклизавање/клизање — Испитивање клатном, СРПС ЕН 13036-4, |
| 44) Показатељи попречне неравности методом помоћу летве, СРПС ЕН 13036-8, |
| **Испитивање каменог брашна (филер):** |
| 45) Гранулометријски састав каменог брашна СРПС Б.Б8.105 или СРПС ЕН 933-10, |
| 46) Одређивање стварне запреминске масе каменог брашна (пикнометарска метода) СРПС Б.Б8.101 или СРПС ЕН 1097-7, |
| 47) Одређивање удела шупљина пунила у суво сабијеном стању (шупљине према Rigden-у) СРПС Б.Б8.102 или СРПС ЕН 1097-4, |
| 48) Промена тачке размекшања (метода прстена и куглице), СРПС ЕН 13179-1, |
| **Испитивања хидроизолације:** |
| 68) Пријањање откидањем (рull off тест), СРПС ЕН ИСО 4624. |
| **Испитивања метала — арматуре:** |
| 69) Испитивање затезањем бетонских челика и челика за преднапрезање бетона — арматурне шипке, ваљана жица и вучена жица, СРПС ЕН ИСО 15630-1, Тачка 5., |
| 70) Испитивање савијањем бетонских челика и челика за преднапрезање бетона — арматурне шипке, ваљана жица и вучена жица, СРПС ЕН ИСО 15630-1, Тачка 6., |
| 71) Мерење геометријских карактеристика бетонских челика и челика за преднапрезање бетона — арматурне шипке, ваљана жица и вучена жица, СРПС ЕН ИСО 15630-1, Тачка 10. |
| **Испитивање мостова пробним оптерећењем** |
| 72) Испитивање мостова пробним оптерећењем, СРПС У.М1.046. |
| **Испитивања изведене хоризонталне и вертикалне саобраћајне сигнализације** |
| 73) Коефицијент сјајности при дифузној светлости - Qd, СРПС ЕН 1436, |
| 74) Коефицијент ретрорефлексије сјајности – Ri, СРПС ЕН 1436, |
| 75) Отпор према клизању хоризонталне сигнализације на коловозу, СРПС ЕН 1436, |
| 76) Ретрорефлексија — RA вертикалних ознака на коловозу, СРПС ЕН 12899-1. |
| **Узорковање** |
| 77) Асфалт - узимање узорака за физичко механичка испитивања према СРПС У.М3.090 или СРПС ЕН 12697-27, |
| 78) Камен - Узимање узорака за физичко-хемијска и механичка испитивања према СРПС.Б.Б0.001 или СРПС ЕН 932-1, |
| 79) Битумен - Узимање узорака за физичко-хемијска и механичка испитивања према СРПС Б.Х8.610, |
| 80) Бетон - Узимање узорака за физичко-механичка испитивања према СРПС ИСО 2736-1 или СРПС У.М1.005 или СРПС ЕН 12350-1, |
| 81) Узимање узорака тла, СРПС У.Б1.010 |

На основу претходног списка лабораторисјких испитивања може се јасно закључити да без испитивања која су додата, није могуће извршити адекватну контролу изведених радова, јер се ради о основним испитивањима асфалтних радова, асфалтне мешавине (са свим испитивањима компоненталних материјала), радова на металној конструкцији (за које је наведено у захтеву да су неопходна и да је грешка што нису захтевана у ранијим јавним набавкама), радова на саобраћајној сигнализацији, радовa на хидроизолацији, оцене стања површине изведених асфалтних слојева и на крају сет испитивања која се односе на узорковање. Наведена лабораторијска испитивања се примењују у уобичајној пракси приликом извођења радова на изградњи, рекоснтрукцији и рехабилитацији путева и путних објеката, а не само у специфичним случајевима. Имајући у виду опис лабораторијских испитивања, јасно је да не стоји тврдња да је за већину истих акредитована само једна лабораторија.

Такође, уколико би се тражени минимални обим контролних испитивања умањио, како се захтева за 34 испитне методе, међу којима се налазе испитне методе које су веома важне за доношење битних одлука током вршења услуга Стручног Надзора, а чије извођење је комплексно и скупо, **Наручилац може бити доведен у позицију да током извршења услуга Стручног надзора неће бити у могућности да захтева спровођење тих опита и самим тим обезбеди пун капацитет услуге која је предмет ове јавне набавке, а са друге стране таква одлука може имати и утицај на поскупљење услуге у случају да морају да се спроведу испитивања из групе избачених.**





